32003L0127
L 010/29
JURNALUL OFÍCIAL AL UNIUNII EUROPENE
DIRECTIVA 2003/127/CE A COMISIEI
din 23 decembrie 2003
de modificare a Directivei 1999/37/CE a Consiliului privind documentele de înmatriculare pentru vehicule
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 1999/37/CE a Consiliului din 29 aprilie 1999 privind documentele de înmatriculare pentru vehicule (1), în special articolul 6,
întrucât:
(1)
Directiva 1999/37/CE a stabilit norme armonizate privind certificatele de înmatriculare pentru vehiculele supuse înmatriculării în Comunitate.
(2)
Având în vedere utilizarea din ce în ce mai frecventă a echipamentelor electronice și telematice în vehicule, anexele la Directiva 1999/37/CE ar trebui adaptate la progresul științific și tehnic pentru a permite statelor membre să emită documentele de înmatriculare a vehiculelor în format de cartelă inteligentă cu microprocesor în locul documentelor din hârtie.
(3)
Directiva 1999/37/CE ar trebui modificată în consecință.
(4)
Măsurile prevăzute în prezenta directivă sunt conforme cu avizul Comitetului instituit în conformitate cu articolul 8 din Directiva 96/96/CE (2) a Consiliului.
(5)
Statele membre ar trebui să pună în aplicare măsurile necesare pentru a se asigura că culegerea și prelucrarea datelor personale necesare pentru emiterea documentelor de înmatriculare a vehiculelor în format de cartelă inteligentă sunt în conformitate cu Directiva 95/46/CE a Parlamentului European și a Consiliului din 24 octombrie 1995 privind protecția persoanelor referitor la prelucrarea datelor personale și libera circulație a acestor date (3),
ADOPTĂ PREZENTA DIRECTIVĂ:
Articolul 1
Anexele la Directiva 1999/37/CE se înlocuiesc cu textul din anexa la prezenta directivă.
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 15 ianuarie 2005. Statele membre comunică de îndată Comisiei textul acestor dispoziții și un tabel de corespondențe între aceste dispoziții și prezenta directivă.
Când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 23 decembrie 2003.